**Jonathan lo Calhòc - Tròç 6**

**Dusau Partida**

 « Qu'es donc aquò lo Paradís », se pensèt Jonathan, e ne podot pas har empach a un sorríser interior. Qu'èra shets dobte pro irrespectuós d'analizar lo Paradís suu pic on i èra miat.

 Com se lhuvava de la tèrra, pujants dens las nublas en formacion sarrada dab los dus auchèths estinglants, que s'avisava lo son còs pròpi vinèva autant clarejant que los sons.

 Et totun, lo joen Jonathan lo Calhòc, qui avè viscut darrèr los sons uelhs daurats, qu'èra tostemps present, pr'amor sonque lo son teishut exterior e cambiava.

 Que's sentís tostemps un vrai calhòc, mes dejà, que volè hòrt mélher que lo son ancian còs n'avè jamei volat abans. « Òc, ce pensèt, que sui segur que dab un mendre esfòrç que puirí doblar la mia velocitat e complir proessas dus còps mei superioras a las realizadas durant los meis mei bèths jorns terrèstres ! »

 Las soas plumas qu'èran d'ara enlà d'ua blancor estinglanta e las soas alas lissas e perfèitas com velas d'argent alessit. Urós, que's hiquèt a estudiar las soas reaccions entà n'utilizar au mélher las fòrças navèras.

 A tres cents quate vint kilomètres per òra, que sentit qu'aproishava de la velocitat maximau deu son vòu en escalon. A quate cents, qu'estimava qu'èra impossible d'anar mei vist. Que n'estot un chic chegrin. Qu'i avè donc ua hita a çò que podèva complir lo son navèth còs e, a maugrat de l'ancian recòrd pulverizat, qu'èra totun ua termièra que ne harè arrecular sonque dab esfòrç deus màgers.. « Qu'es injuste, ce pensèt. Ne deuré pas i avéder de taus hitas au Paradís. »

 Las nublas que s'enterobrissèren, los calhòcs que l'escortavan que lo cridèren :

 « Bon aterrissatge, Jonathan ! » e s'esparvolèren dens l'espaci.

Que vedot que susvolè la mar de cap a un estran tormentat. Ua punhada de calhòcs que s'i exercivan a utilizar los corrents ascendents generits preus escarps. Hòrt lunh a bisa, a la hita deu pè deu cèu, mantuns auts deus sons congenèrs que volèn. Espectacles navèths, navèras pensadas - las questions que s'amanejavan dens son cap. « Percé aqueths calhòcs e son en tan petit nombre mentre que lo cèu deuré n'estar plenhat ? E percé e sui tot d'un còp tan làs ? Com m'imaginar que los calhòcs au Paradís podossin estar làs o avéder l'envejar de dromir ? »

 On avè entenut aquò ? Los soviers de la vita qu'avè miat sus tèrra que's destacavan en pedaç. La tèrra qu'èra estada un lòc on avè hòrt aprés, solide, mes los detalhs que se n'esvanivan. Qu'i èra vagament question d'auchèths se disputants la soa pastura ; e tanben de la soa condicion de hòrabandit...

 Calhòcs, au nombre d'un dotzenat, que's trobavan au ras de l'estran vinèren au son encontre. Shets briga un mòt d'eths, que comprenot qu'èra lo bienvinut e qu'èra d'ara en là en çò d'eth. Qu'èra estat ua bien longa jornada, ua jornada dont, dejà, se desbrombava l'esguit deu jorn.

 Que virava per aterrir sus la plaja, alatants entà damorar estancat a tres centimètres deu sòu, se dishant càder après leugerament suu sable. Los auts calhòcs que's pausèren eths tanben mes shets digun n'alatava la mendra pluma. Alas enlusernadas desplegadas, que's dishèren portar preu vent puish cavavan las penas e s'estancavan suu pic on las soas patas tocavan lo sòu. Qu'èra estonant de segurança mes preu moment Jonathan, muc, tròp làs entà ensajar deus imitar, dromiva dejà pasiblament sus la plaja.

 Dens los jorns seguents, Jonathan que comprés que n'aquestes lòcs, i avè enqüèra autant a apréner suu vòu que dens l'existéncia qu'avè dishat. Dab, totun, ua diferéncia. Los calhòcs d'ací que partatjavan lo son biaish de pensar. Per cadun d'enter eths, l'important qu'èra de volar e d'aténher la perfeccion dens çò qu'aimavan lo mei : volar. Qu'èran tots hòrt bròis e, òra per òra, cada jorn, que s'exercivan en vòu a las tecnicas aeriaus de las mei avançadas.

 Longtemps Jonathan se desbrombèt deu monde d'on èra vinut, on los sons vivèvan, òrbs au gai deu vòu, se servants sonque de la soas alas dens l'amira de trobar e de se disputar lo de qué. Puish un jorn, los soviers que pujèren ua estona braca a la soa memòria.

 Qu'estot un matin, on èra partit dab lo son monitor, mentre que hasèvan tot dus, alas plegadas, un estanc sus la plaja après ua aplegada de barricas aviadas.

 Sullivan, çò que son devinuts ? ce questionèt silenciosament, abituat d'ara enlà a l'aisida telepatia qui per eths supliva los sons arraucs e cridacèrs deus calhòcs terrèstres.

Percé n'èm pas ací mei numerós ? Dens l'univèrs d'on arribi, qu'èran...

 — ... milèrs e milèrs de calhòcs ? Qu'ac sèi.

 Sullivan que capejèt.